Yinsa khusaruwa attikhiwe nsalapa awe,
khusala alawaniwa puuro yaari wiitthiwaaye Kalavaariyu,
khwa luuka ya meepereewu yaari wiitthiwa Kolokoota,
attaapho akhomeliweevo ye na atthu awiri,
wakhula mmote mpavu mwawe,
ye khwiiya vakatthi.
Pilaatu khwaatikha lipawu khuthomeya pontha wa nsalapa;
aatikhiyevo yoori:
“Yinsa wa Nazareeti,
Mfwalume wa Mayaahuuti!”
Mayaahuuti enkeene aasomiye lipawu ntthile,
maana puuro etile Yinsa aakhomeliweeyo yaari kharipu na va sitati,
lipawu ntthile laatikhiwe luuka ya meepereewu,
ya elati na ekereeku.
Mahaakhimu a tiini aari omuuza Pilaatu yoori:
“Ohaatikhe yoori:
‘Mfwalume wa Mayaahuuti’,
waatikhe etile aalupiyeeyo yoori:
‘Miiyo ki Mfwalume wa mayaahuuti.’ ”
Pilaatu khujipu yoori:
“Etile kaatikhiyeeyo kaatikha.”
Anajanka paata ya onkhomela,
khuthuula kuwo zawe,
khwaawanya phantte nne yoori wakhula najanka apatthe phantte moote;
na khuthuula ajapi yawe theenya.
Ila ajapi yaari yoohisoniwi waaza vathi mpakha vatulu.
Yo khulupa yoori:
“Nihivarule,
ila neekese nasipu nimoone anttelaaye opattha.”
Epo zaarettikhaniye yoori emarisele Zawaatikhiwa Ttakatthiifu enlupaaye yoori:
“Aawanya kuwo zaka,
na khweekesa nasipu khwa ajapi yaka.
Na pi etthiipo anajanka aarettiyeezo.”
Kharipu ya vansalapa wa Yinsa aarivo mamaawe,
na ttwiiye mamaawe,
na Mariyamu muukha wa Kolopa,
na Mariyamu Mataleena.
Yinsa noomoona mamaawe ari vamote na nakhiyoni otule wompheta wawe,
khumuuza mamaawe yoori:
“Muukha mwanawo oto,”
na khumuuza nakhiyoni awe yoori:
“Omoone,
mamaawo oto.”
Waaza wakathi otthuupule,
nakhiyoni otule khuretteya wiiya jaama.
Ofwa wa Yinsa
Paata ya Yinsa woona yoori zooshi zintta omariseleya khushankela,
yoori zirettikhane epi zaari olupaazo Zawaatikhiwa Ttakatthiifu yoori:
“Lakikhola nnyottha!”
Yaarivo suupha yaarimo viinyu yoonyuunya khuthuuliwa khunywisiwa etthiiwe va shiponja yoofukeleliwa va zankalala na khuweziwa mpakha omilomo wa Yinsa.
Yinsa wakathi anywiiyeevo viinyu etile yoonyuunya khulupa yoori:
“Zooshi zamariseliwa”,
khwiinamisa eeshwa yawe khwinkhelela rooho yawe.
Yaari Siikhu ya Ojilokotthela na Saapatu eti yaari siikhu yootepa wiiya ttakatthiifu.
Wiiya khaari otakha yoori mwiili wa apale ari vansalapa ofiya saapatu,
mayaahuuti khunvekela Pilaatu yoori arume ovujiwa moolu a apale akhomeliweeyo na olaziwavo vansalapa.
Khuta anajanka khuvuja moolu a ntthu otule wa waaza okhomeliwa vamote na Yinsa elottelanaka khuvuja a otule nkina.
Ila noofiyeliwa Yinsa,
khooniwa yoori ye aari woofwa,
khuhivujiwi moolu awe.
Ila najanka mmote khukuphula pavu ya Yinsa na nkokhi,
nasaapiru khusala esaruwa taamu na maati.
Otule ooniyeeyo vitthu zaya epo alawela oshaahiti,
na oshaahiti awe pu wookhweele.
Ye onjuwa yoori onlupa haakhi,
na onlaza oshaahiti yoori na mweeyo mwikhupali.
Vitthu epo zarettikhana yoori emariseleye epile enlupaazo Zawaatikhiwa Ttakatthiifu yoori:
“Hatha likhonkolo lawe limote khalinteela opwecheya,”
na nkhama theenya enlupaazo zawaatikhiwa phantte kiina yoori:
“Yo anttela omoona othuuto anshomiyeeyo.”